B4-0165, 0182, 0195 και 0210/99

Ψήφισμα σχετικά με τη σύρραξη μεταξύ Αιθιοπίας και Ερυθραίας

Το Ευρωπαϊκό Κοινοβούλιο,

- έχοντας υπόψη το προηγούμενο ψήφισμά του της 18ης Ιουνίου 1998 σχετικά με τη σύρραξη μεταξύ Αιθιοπίας και Ερυθραίας ((ΕΕ C 210 της 6.7.1998, σελ. 206)),

- έχοντας υπόψη τη δήλωση της Ευρωπαϊκής Ένωσης της 15ης Ιανουαρίου 1999,

- έχοντας υπόψη τις αποφάσεις αριθ. 1177 και 1226 του Συμβουλίου Ασφαλείας των Ηνωμένων Εθνών,

Α. λαμβάνοντας υπόψη ότι πρόσφατα ξανάρχισαν οι μάχες μεταξύ Αιθιοπίας και Ερυθραίας,

Β. υπενθυμίζοντας ότι οι δύο αυτές χώρες είχαν υπογράψει στα μέσα Ιουνίου 1998 εκεχειρία αεροπορικών επιθέσεων υπό την αιγίδα των Ηνωμένων Εθνών,

Γ. υπενθυμίζοντας ότι από τις αρχές Μαΐου 1998 οι δύο χώρες διαμφισβητούν ένα τμήμα των κοινών συνόρων τους στο νότο της Ερυθραίας και στο βορρά της Αιθιοπίας και ότι από τον Ιούνιο του 1998 έχουν υπάρξει χιλιάδες νεκροί,

Δ. εκφράζοντας τη λύπη του διότι οι διεθνείς προσπάθειες μεσολάβησης έχουν αποτύχει εξ αιτίας της απροθυμίας και των δύο χωρών να εργασθούν σοβαρά για μια ειρηνική διευθέτηση,

Ε. εκφράζοντας τη λύπη του διότι οι εχθροπραξίες επαναρχίζουν παρά το γεγονός ότι η Οργάνωση Αφρικανικής Ενότητας πρότεινε στις δύο αντιμαχόμενες χώρες ειρηνευτικό σχέδιο που αποβλέπει στη διευθέτηση της μεθοριακής αντιδικίας, σχέδιο το οποίο έτυχε της απόλυτης στήριξης της Ευρωπαϊκής Ένωσης και των Ηνωμένων Εθνών,

ΣΤ. θορυβημένο από την αναζωπύρωση της βίας μεταξύ δύο χωρών οι οποίες, μέχρι την έναρξη της σύρραξης, συμμετείχαν στην IGAD (Διακυβερνητική Αρχή Ανάπτυξης) η οποία κατέβαλλε προσπάθειες για την προώθηση της ειρήνης και της σταθερότητας στην περιοχή,

Ζ. επιθυμώντας να αποφευχθεί η αποσταθεροποίηση του συνόλου του Κέρατος της Αφρικής λόγω της ενδεχόμενης κλιμάκωσης της σύρραξης μεταξύ των δύο χωρών,

Η. λαμβάνοντας υπόψη τις επισφαλείς συνθήκες στις οποίες ζει μεγάλο τμήμα του πληθυσμού των δύο χωρών, καθώς και την επιδείνωση της ανθρωπιστικής και κοινωνικής κατάστασης λόγω αυτού του πολέμου,

1. καταδικάζει την επανάληψη της βίας μεταξύ Αιθιοπίας και Ερυθραίας[semigr ]

2. ζητεί επιμόνως από τα δύο εμπόλεμα μέρη να κηρύξουν άμεση εκεχειρία και να προβούν σε ειρηνική και δίκαιη διευθέτηση της μεθοριακής αντιδικίας τους υιοθετώντας απολύτως τα ειρηνευτικά σχέδια της ΟΑΕ και του ΟΗΕ[semigr ]

3. επαναλαμβάνει ότι δεν είναι δυνατή η στρατιωτική επίλυση της σύγκρουσης και ότι η συνέχιση των μαχών υπονομεύει τη διεθνή αξιοπιστία και των δύο χωρών και αποτελεί σοβαρό εμπόδιο για την ελπίδα βελτίωσης των σημερινών οικτρών συνθηκών ζωής των πληθυσμών τους[semigr ]

4. ζητεί από τα δύο αντιμαχόμενα μέρη να συνεργασθούν απολύτως με την Οργάνωση Αφρικανικής Ενότητας για την εξεύρεση, μέσω διαπραγματεύσεων, ικανοποιητικής συμφωνίας βάσει του ειρηνευτικού σχεδίου της[semigr ]

5. στηρίζει τις προσπάθειες μεσολάβησης που καταβάλλονται σε διεθνές επίπεδο και ζητεί από την Ευρωπαϊκή Ένωση και την ΟΑΕ να πολλαπλασιάσουν τις προσπάθειές τους ώστε να εξευρεθεί πολιτική λύση στη σύγκρουση[semigr ]

6. καλεί το Συμβούλιο και την Επιτροπή να θέσουν ως όρο για την αναπτυξιακή βοήθεια και τα ευεργετήματα της Σύμβασης του Λομέ την τήρηση του διεθνούς δικαίου και από τις δύο χώρες και την ειρηνική διευθέτηση των αντιδικιών[semigr ]

7. ζητεί από όλες τις πολιτικές δυνάμεις και όλες τις συνιστώσες της κοινωνίας των πολιτών της Αιθιοπίας και της Ερυθραίας να καταβάλουν κάθε δυνατή προσπάθεια ώστε να ασκήσουν πίεση στις κυβερνήσεις τους για την εξεύρεση πολιτικής λύσης στη σύγκρουση[semigr ]

8. καλεί και τις δύο χώρες να απόσχουν από κάθε πολιτική εξαναγκασμένης εκτόπισης πληθυσμών, ιδιαίτερα για εθνοτικούς λόγους[semigr ]

9. ζητεί από την Επιτροπή να προβλέψει την αύξηση της ανθρωπιστικής βοήθειας που ήδη χορηγεί στους πληθυσμούς της Αιθιοπίας και της Ερυθραίας, ιδιαίτερα δε στους πρόσφυγες και εκτοπισμένους αυτής της σύρραξης[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους συμπροέδρους της Συνέλευσης Ίσης Εκπροσώπησης ΑΚΕ-ΕΕ, τους Γενικούς Γραμματείς της ΟΑΕ, του ΟΗΕ και της IGAD, καθώς και στις κυβερνήσεις της Αιθιοπίας και της Ερυθραίας.